**מדריך להוצאת צו ירושה**

כאשר המנוח לא השאיר אחריו צוואה, יש להגיש בקשה לצו ירושה על פי דין, בהתאם להוראות החוק ייקבעו מי יורש את המנוח ומה חלקו בעיזבון.

את הבקשה לצו ירושה צריך להגיש אחד היורשים של העיזבון. הבקשה תוגש אל הרשם לענייני ירושה בתל אביב, בחיפה, בנצרת, ירושלים או באר שבע, בהתאם למקום מגוריו של הנפטר ותטופל בכפוף לתשלום אגרות. ניתן להגיש את הבקשה למתן קבלת הצו גם לבית דין דתי.

ניתן לאתר את המחוז בלינק הבא:

<https://www.justice.gov.il/Units/ApotroposKlali/Pages/default.aspx>

יש להגיש:

1. בקשה לצו ירושה הכוללת תצהיר המאומת על-ידי עורך-דין (בקשה בטופס מקוון או בקשה בטופס ידני).
2. תעודת פטירה או בקשה להוכחת מוות של המוריש או המורישה.
3. אישור על משלוח הודעה בדבר הגשת הבקשה בדואר רשום ליורשים או אישור על כך שהמבקש הודיע באופן אישי ליורשים אודות הגשת הבקשה.
4. ייפוי כוח, אם המבקש מיוצג על-ידי עורך-דין.
5. אישור על תשלום אגרה ודמי פרסום.
6. במידה ואחד מהיורשים מוותר על חלקו בעיזבון, יש לצרף העתק "תצהיר הסתלקות" חתום על-ידי המסתלקים (המוותרים על חלקם בעיזבון) ומאומת כדין על-ידי עורך-דין.

הבקשה לקבלת הצו תפורסם בעיתונות, וזאת על מנת לאפשר הגשת התנגדויות למתן הצו. במידה ותוגש התנגדות יועבר התיק לדיון בבית המשפט לענייני משפחה, אשר ידון ויקבע אם יש מקום ליתן צו ירושה ואם לאו.

בנוסף, היועץ המשפטי לממשלה, באמצעות באי כוחו אצל האפוטרופוס הכללי, יביע את עמדתו ביחס לבקשה לצו ירושה. ככל שאין מניעה לאישור הבקשה, ולא הוגשה כל התנגדות למתן הצו, יורה הרשם לענייני ירושה (או בית הדין הדתי אליו הוגשה הבקשה) על הוצאתו, כמבוקש.

טופס בקשה לצו ירושה:

<https://www.justice.gov.il/Units/ApotroposKlali/maindocs/bakashatzavyerusa.pdf>